钦定古今图书集成/明伦汇编/氏族典/第314卷 > 《廖用贤尚友录》 > 彭泽
## 钦定古今图书集成/明伦汇编/氏族典/第314卷 > 《廖用贤尚友录》 > 彭泽

按《明外史彭泽传》：“泽字济物，兰州人。有志节。举弘治
三年进士。授工部主事，历刑部郎中，出为徽州知府，
父丧归。正德初，起知真定，迁浙江副使，历河南按察
使。所至以威猛称。擢右佥都御史，巡抚辽东，进右副
都御史。刘惠、赵燧等大乱河南，命泽提督军务讨之。
贼平，录功进右都御史、太子少保，荫子锦衣世百户。”
寻代洪钟总督川、陕诸军。进左都御史、太子太保，召
还理院事。初，兵部缺尚书，廷臣共推泽，而王琼碍之，
且阴阻泽。言官多劾琼者，由是有隙。泽又使酒陵琼
骂钱宁，宁怒。会寇大入宣府，命提督两游击以行。寇
遁，泽还，乞骸骨归。琼劾泽，遂斥泽为民。武宗崩，世宗
入继。钱宁败，琼亦得罪。御史杨秉中请召泽，遂即家。
起兵部尚书、太子太保。泽核功罪，杜干请兵政一新。
会御史史道讦、杨廷和，泽遂劾道“奸人之雄，不可不
治。”言者交劾之，泽遂乞罢。乃加少保，赐敕乘传归。锦
衣百户王邦奇憾泽尝抑己，上书言“哈密失国，由泽
赂番求和所致”，复夺官为民。家居，郁郁以卒。隆庆初，
复官，谥襄毅。